Slösuðu mennirnir komnir til byggða
Mennirnir þrír, sem slösuðust á Hvannadalshnjúki í dag þegar snjóflóð féll á þá, eru komnir til Hornafjarðar. Þyrla Landhelgisgæslunnar lenti með þá á Höfn í Hornafirði um klukkan 17. Syn, Fokkerflugvél Landhelgisgæslunnar, lenti einnig á flugvellinum og flytur mennina til Reykjavíkur. Er gert ráð fyrir að flugvélin lendi á Reykjavíkurflugvelli um klukkan 18:30.
Neyðarkall barst í dag klukkan 12:30 frá fimm mönnum, sem höfðu lent í snjóflóði í suðurhlíðum Hvannadalshnjúks milli Dyrhamars og hnjúksins. Munu mennirnir hafa runnið um 300 metra með flóðinu. Þrír mannanna slösuðust og var einn talinn ökklabrotinn, annar viðbeinsbrotinn og snúinn á ökkla og sá þriðji meiddist í andliti. Tveir sluppu hins vegar ómeiddir.
Sigmaður í áhöfn Lífar, þyrlu Landhelgisgæslunnar, seig niður á slysstaðinn og sótti mennina þrjá sem slösuðust en lengi vel hamlaði slæmt skyggni því að þyrlan gæti athafnað sig yfir fjallinu. Fjórir fallhlífabjörgunarmenn úr Flugbjörgunarsveitinni, sem voru um borð í Syn, stukku í fallhlíf úr vélinni á slysstaðinn til að aðstoða mennina og mun það vera í fyrsta skipti hér á landi, sem þannig er staðið að björgun.
Verið er að koma fallhlífarstökkvurunum og mönnunum tveimur, sem ekki slösuðust, niður af jöklinum og sjá björgunarsveitarmenn frá Höfn í Hornafirði sem sjá um það. Lögreglan á Höfn og lögreglan á Kirkjubæjarklaustri unnu að málinu í samstarfi við Slysavarnafélagið Landsbjörgu, Landhelgisgæsluna og samhæfingarstöðina í Skógarhlíð í Reykjavík, sem var einnig mönnuð starfsmönnum Neyðarlínunnar og fjarskiptamiðstöðvar lögreglu.
Mennirnir þrír, sem slösuðust á Hvannadalshnjúki í dag þegar snjóflóð féll á þá, eru komnir til Hornafjarðar.
Neyðarkall barst í dag klukkan 12:30 frá fimm mönnum, sem höfðu lent í snjóflóði í suðurhlíðum Hvannadalshnjúks.
Þrír mannanna slösuðust og var einn talinn ökklabrotinn, annar viðbeinsbrotinn og snúinn á ökkla og sá þriðji meiddist í andliti.
Fjórir fallhlífabjörgunarmenn úr Flugbjörgunarsveitinni, sem voru um borð í Syn, stukku í fallhlíf úr vélinni á slysstaðinn til að aðstoða mennina.
Mun það vera í fyrsta skipti hér á landi, sem þannig er staðið að björgun.